Zajac, Pavol, poslanec NR SR (2015-05-19):
Vážený pán predseda Národnej rady, vážené kolegyne, kolegovia, dovoľte mi, aby som sa aj ja vyjadril k voľbe predsedu Najvyššieho kontrolného výboru. Situáciu, v ktorej sa ocitáme dnes, pozná asi na Slovensku každý, ale pre pripomenutie treba to povedať. Pán Jasovský bol zvolený za predsedu NKÚ pred desiatimi rokmi ako nominant HZDS. Tej HZDS, ktorá neexistuje dneska už. Pán Jasovský presluhuje tri roky, strana SMER ústami svojho predsedu Roberta Fica tri roky odkazuje verejnosti, tento post patrí opozícii. Ak opozícia sa zjednotí na jednom kandidátovi, ktorý bude spĺňať odborné, morálne kritériá, za takého kandidáta poslanci SMER-u dajú hlasy. A čo sa dialo tri roky? Áno, bolo to už spomínané, niekoľkokrát tu opozícia navrhovala pána Krnáča, Klimeša, myslím si, že dostali raz 63, raz 59 hlasov, áno, raz tých hlasov bolo menej. A čo na to hovoril Robert Fico? Ten, ktorý má v poslaneckej snemovni drvivú väčšinu 83 hlasov a len ich hlasmi môže byť zvolený predseda NKÚ. Hral hru s verejnosťou aj s opozíciou, s médiami, raz hovoril, že tam smeráci dali 15 hlasov, raz, že ich bolo 20 hlasov. Ani raz nedali hlasy smeráci týmto opozičným návrhom Klimeša, Krnáča. Robert Fico a strana SMER nemajú radi kontrolu, nemajú radi transparentnosť, dámy a páni, nebolo tu ešte povedané, SMER si zvolil za podpredsedov NKÚ svojich nominantov. SMER si zvolil svojich nominantov za podpredsedov NKÚ a spolu s pánom Jasovským im táto situácia tri roky nadsluhovania vyhovuje. SMER-u vyhovuje táto situácia. NKÚ kontroluje, kontroluje, áno, aj ja som si prečítal správu, ktorú momentálne máme v pléne Národnej rady, NKÚ kontroluje toho veľmi veľa. Výstup je aký? Jedno trestné oznámenie za minulý rok. Ja si nemyslím, že NKÚ má plniť funkciu prokuratúry alebo vyšetrovateľa, že by každý deň mali dávať desať trestných oznámení. Ale, prepáčte, pamätáte si tú slávnu tlačovku zhruba pred dvoma mesiacmi, keď redaktorka Markízy sa po veľkom chválení sa NKÚ pýtala, že aké trestné oznámenie ste dali v minulom roku, v predchádzajúcom roku? A zástupca NKÚ nevedel odpovedať. Takto si predstavujeme kontrolu na Slovensku? Podľa SMER-u asi takto by mala vyzerať kontrola, že jej pracovníci niečo robia, niečo kontrolujú, potom si to vedia niektorí, ktorí sú z vládnej strany, na NKÚ vybaviť, určité kontroly alebo ich výsledky. A všetci sú spokojní. SMER nemá rád kontrolu a nemá rád transparentnosť, preto tu tri roky nebol zvolený kandidát opozície. Prišla kauza Váhostavu a Robert Fico si myslel, že navrhne odvolať Ján Figeľa z postu podpredsedu, a možno počítal s tým, že opozícia sa dokonca pobije o tento post, kto ho teraz získa. Na jeho prekvapenie opozícia vystupovala jednotne a vyvinula obrovský tlak na vládnu stranu SMER spolu aj s médiami, spolu aj s poškodenými živnostníkmi, opozícia bola zjednotená. Po kauze Váhostav potreboval Robert Fico a strana SMER odpútať pozornosť, preto po veľmi dlhom období, možnože ma opravíte, tuším, že až rok to bolo, keď nebola vypísaná voľba NKÚ. Tiež si myslím spolu s niektorými kolegami, že tu bol porušený zákon, že ak nemáme predsedu NKÚ, na každej schôdzi sme mali voliť predsedu NKÚ. A požiadavka, že opozícia má dať jedného opozičného kandidáta, je irelevantná. SMER nemá čo dávať požiadavky, že či opozícia dá, alebo nedá jednotného kandidáta. Robert Fico to odkázal cez médiá, myslím si, že tu bol porušovaný zákon zo strany vedenia Národnej rady. A takto po kauze Váhostavu sa SMER rozhodol, že teda vypíše voľbu NKÚ, a KDH navrhlo Maroša Žilinku, špeciálneho prokurátora, ktorý sa zaoberá najzávažnejšími ekonomickými a hospodárskymi deliktami v tejto krajine niekoľko rokov. Pred dvoma rokmi bol mladý, teraz už hádam má dosť rokov, keď aj druhý najvyšší činiteľ má rokov menej, pri všetkej úcte. Takže pred dvoma rokmi bolo vyčítané, že Maroš Žilinka je mladý. Ani raz som nepočul výhrady voči jeho odbornosti, voči jeho morálnym postojom, etickým postojom a dokonca aj voči jeho nestrannosti. A tomu sa budem ešte ďalej venovať. KDH ho navrhlo a našlo podporu v celej opozícii – dovolím si to zopakovať ešte raz – v celej opozícii našlo podporu, celá opozícia navrhuje Maroša Žilinku. Pod jeho kandidatúrou je podpísaných 60 poslancov opozičných, ďalší 4-5 poslanci neboli fyzicky prítomní na území Slovenska vtedy, keď sa podpisovala jeho kandidatúra, viacerí to mediálne povedali, že ho podporujú, celá opozícia vrátane Mariána Kvasničku podpísala nomináciu Maroša Žilinku. A do toho prišla, prišli prekvapujúce individuálne návrhy najprv pána kolegu Freša, ktorý pán Mitríka navrhuje, individuálny návrh, darmo bude on hovoriť, že ho navrhlo predsedníctvo SDKÚ, v pléne Národnej rady má SDKÚ dvoch poslancov, druhý poslanec pán Kaník podporil Maroša Žilinku, čiže individuálny návrh pána Freša a ešte viacej prekvapujúci individuálny návrh pána Kuffu a Kvasničku. Mrzí nás to v KDH, že bez toho, aby náš bývalý kolega z klubu Marián Kvasnička bol o tom informoval, bol o tom diskutoval, že takýto návrh chystá, nás to veľmi mrzí, že sme nevedeli, že takýto návrh podá aj s pánom Kuffom. Ale sú to individuálne návrhy troch poslancov, z toho jeden podpísal aj Maroša Žilinku, preto si dovolím tvrdiť, že 65 poslancov opozície navrhuje Maroša Žilinku. Je to tá požiadavka, ktorú vyžadoval Robert Fico od opozície. A Maroš Žilinka spĺňa aj tie odborné, morálne a etické kritéria, ktoré boli kladené naňho. A ak, ak Robert Fico naozaj chce zvoliť opozičného kandidáta, predsedu NKÚ, poslanci SMER-u neurobia hanbu svojmu predsedovi a zajtra vo voľbe odovzdajú hlas Marošovi Žilinkovi. V opačnom prípade urobíte zo svojho predsedu klamára. Lebo predseda Robert Fico tri roky hovoril, keď dá opozícia jednotný návrh kandidáta, SMER ho zvolí. Tu ho máte, je to Maroš Žilinka. Prečo nie sú pán Mitrík, pani Crkoňová opoziční kandidáti, aj keď ich navrhujú opoziční poslanci? Vysvetlím hneď. Veľmi jednoduché. Pýtal som sa na to aj na vypočúvaní na finančnom výbore. Vysvetlím. Ak šesťdesiat poslancov opozície, ktorí podpísali Maroša Žilinku – a budú konzistentní – a tí ďalší, ktorí ho podporujú, takisto budú konzistentní, vo voľbe odovzdajú hlas, keď príde voľba, budú traja kandidáti, odovzdajú hlas Marošovi Žilinkovi. A ak, ak pán Mitrík alebo pani Crkoňová majú byť zvolení, tak akým spôsobom? Len takým spôsobom, že pán Mitrík dostane hlas od pána Freša a od poslancov SMER-u. Pani Crkoňová dostane dva hlasy od kolegov Kuffu a Kvasničku a ďalšie hlasy od poslancov SMER-u. Preto nemôžu byť opozičnými predsedami NKÚ, lebo len hlasom jedného poslanca plus hlasmi SMER-u. Preto my ponúkame strane SMER a Robertovi Ficovi to, čo po nás požadoval tri roky. Jednotného kandidáta opozície pána Žilinku a SMER povedal, že takého kandidáta zvolí. Čo sa týka odbornosti, a kto je lepší a kto je najlepší kandidát, lebo, pán kolega Frešo, pri všetkej úcte, vy to neustále hovoríte, pán Mitrík je najlepší. Pán Kuffa aj pán Kvasnička hovorí, že pani Crkoňová je najlepšia po odbornej, morálnej stránke. Nepočul som výhrady. Alebo v čom by mali byť oni lepší kandidáti ako pán Žilinka. A, samozrejme, pravdepodobne vás ani svojím vystúpením nepresvedčím. Pán Frešo si bude myslieť, že jeho kandidát je najlepší, pán Kuffa a Kvasnička si budú myslieť, že ich kandidátka je najlepšia. Ale 65 poslancov opozície alebo 64 poslancov opozície si myslí, že ten najlepší je Maroš Žilinka. Čo sa týka aj vypočúvania na finančnom výbore, viete, pán Frešo, vy poviete, že pán Mitrík je najlepší, ale po vypočúvaní, trojhodinovom vypočúvaní všetkých kandidátov na finančnom výbore by všetci novinári, ktorí odchádzali, a ľudia, ktorí sú nestranní, hovorili, pán Žilinka vystupoval hlbšie na tom výbore. A čo sa týka odbornosti, viete, ešte raz opakujem, pán Žilinka je prokurátor pôsobiaci dlhoročne a zaoberajúci sa najzávažnejšími ekonomickými, hospodárskymi, a teda majetkovou trestnou činnosťou na najvyššej úrovni, tie najťažšie prípady. Tu sa nerozpráva o tom, že pán Žilinka vyšetruje ukradnuté jablká zo záhrady. Mohol by som o niektorých prípadoch rozprávať, mohol by som o niektorých prípadoch rozprávať, pani kolegyňa Vitteková, napríklad kauzu Transpetrol. Viete asi, o čom hovorím. (Reakcia z pléna.) Prihláste sa do rozpravy. Máte možnosť ústne sa prihlásiť. Čo sa týka, čo sa týka morálnych kritérií, ktoré spĺňa pán Žilinka, je to napríklad profesionálna etika (ruch v sále), je to napríklad profesionálna etika, ktorú od roku 2005 ako prokurátor špeciálnej prokuratúry dodržiava dennodenne. Morálne cítenie, úcta k právu a spravodlivosti, dennodenne to musí dokazovať svojím pôsobením. To nie je o tom, že kdesi v zahraničí pôsobí a tam niečo robil a my o tom možno vieme-nevieme. Ja neviem, čo pani Crkňová robila ako kvestorka. Kolega Kuffa povedal, že sme si to mali zistiť. Ale keď Maroš Žilinka od roku 2005 je špeciálny prokurátor, ktorý vyšetruje trestnú činnosť, majetkovú činnosť, hospodársku činnosť, dennodenne to musí robiť, tak takýto kandidát je pre mňa vhodný kandidát na predsedu NKÚ. Rozhodne. A musí ju, musí dodržiavať takisto dennodenne aj obrovskú zodpovednosť, ktorá na jeho pleciach je. A je to nesmierne náročné každý deň, v každej svojej činnosti, ktoré vykonáva. A musí mať určitú aj psychickú integritu, ktorú, ako prokurátor špeciálnej prokuratúry musel byť podrobený náročným psychologickým testom. A po ďalšie, pán Žilinka má previerku na najvyšší stupeň utajenia prísne tajné. Opakovane túto previerku má. Tam sa preverujú aj majetkové pomery, finančné pomery toho dotyčného, jeho kontakty. Niekoľkokrát opakovane túto previerku prešiel. Takže ja som ani raz nepočul, že by niekto spochybnil jeho odbornosť, jeho morálne kritériá, etické, a preto si myslím, poslednýkrát to zopakujem, Robert Fico, strana SMER tri roky hovorí, keď opozícia dá jednotný návrh na predsedu NKÚ, ktorý patrí opozícii, opozičnému kandidátovi, tak tieto kritériá aj odborné a morálne Maroš Žilinka spĺňa a ja žiadam poslancov za SMER, aby tento sľub, trojročný sľub opakovaný Roberta Fica zajtra vo voľbe naplnili a zvolili Maroša Žilinku za predsedu NKÚ.